Buxoroda gaz quvuriga noqonuniy ulanish holati aniqlandi

NaturalGas-Stream qo‘shma korxonasining “Chandir” koni xodimlari tomonidan Buxoro viloyati hududida joylashgan “Chandir”—“Janubiy Kemachi” 57 kilometrli gaz quvuri liniyasini ko‘rikdan o‘tkazish davomida ushbu gaz quvurining 9,2 kilometrida noqonuniy ravishda gaz kondensatini olish uchun ulanish fakti aniqlandi. Bu haqda qo‘shma korxona matbuot xizmati ma’lum qildi.

Xususan, 32 millimetr diametrli va uzunligi 250 metr bo‘lgan polietilen shlang yer yuzasidan 20-50 santimetr chuqurlikka ko‘mib qo‘yilgan.
NaturalGas-Stream MChJ rahbariyati darhol “Novmitan” qo‘rg‘oni militsiya tayanch punkti uchastka noziriga murojaat qildi. Gaz quvuriga noqonuniy ulanish fakti rasmiylashtirildi va amaldagi qonunchilikka muvofiq, tegishli chora-tadbirlarni ko‘rish uchun ushbu noqonuniy ishlarga aloqador shaxslarni aniqlash ishlari olib borilmoqda.
Kompaniya mutaxassislari yuqori bosimli gaz quvurida ishlash bo‘yicha me’yorlarga rioya qilgan holda “Chandir”—“Janubiy Kemachi” gaz quvuri uchastkasida noqonuniy ulanish oqibatlarini bartaraf etdi.
“Qayd etish joizki, qo‘shma korxona mutasaddilari avval ham IIBga mazkur gaz quvuriga shu kabi noqonuniy ulanishlar bo‘yicha murojaat qilgan. Ushbu holat 2017-yildan buyon to‘rtinchisi bo‘lib, ayrim nohalol shaxslarning xatti-harakatlari tufayli aholiga gaz yetkazib berishda uzilishlar yuzaga kelmoqda va O‘zbekiston iqtisodiyotiga zarar yetkazmoqda”, — deyiladi xabarda.